Russiese opposisieleier vermoedelik vergiftigAlexei Navalny (Foto: Pavel Golovkin, AP) Die Russiese opposisieleier en aktivis, Alexei Navalny (44), is tans in ŉ koma in ’n hospitaal in Omsk, Rusland, nadat hy klaarblyklik vergiftig is. Sy woordvoerder, Kira Yarmysh, het op Twitter geskryf dat hy op ŉ ventilator geplaas is en tans om sy lewe in die hospitaal se intensiewe eenheid veg. Sy het ook geskryf dat polisiebeamptes oral in die hospitaal wag hou. Volgens Anatoly Kalinichenko, adjunkhoof van die hospitaal waar Navalny behandel word, doen dokters alles in hul vermoë om Navalny aan die lewe te hou. Kalinichenko sê alhoewel hulle nog nie verseker kan sê of Navalny wel vergiftig is nie, kan dit beslis as een van die oorsake oorweeg word. Yarmysh sê dit lyk of dit wat hom vergiftig het, in sy tee gemeng was, want dit is die enigste ding wat hy die oggend ingeneem het. “Die dokters sê dat die gifstof vinniger opgeneem is as gevolg van die warm vloeistof,” sê sy. Navalny was op pad terug na Moskou van Tomsk in Siberië. Hy het kort nadat die vliegtuig opgestyg het, begin siek voel. Die vliegtuig het ŉ noodlanding in Omsk gedoen en hy is onmiddellik in die hospitaal opgeneem. Luidens ŉ berig van BBC het Navalny tee by ŉ kafee op die Tomsk-lughawe gedrink net voordat hy op die vliegtuig geklim het. Die nuusagentskap Interfax Agency sê die kafee-eienaars het die CCTV-beeldmateriaal nagegaan om agter te kom wat presies gebeur het. In ŉ video wat op Sky News gedeel is, kan skreeugeluide op die vliegtuig gehoor word. Volgens die mediaplatform is dit vermoedelik Navalny wat begin skree het van pyn nadat hy vergiftig is. In die video is dit ook duidelik hoe mediese personeel op die vliegtuig hulle na Navalny haas. Volgens die BBC het ŉ passasier wat saam met Navalny op die vlug was, Pavel Lebedev, op sy Instagram geskryf dat Navalny na die badkamer toe is net toe die vliegtuig opgestyg het. “Hy het nie weer teruggekom nie,” skryf Lebedev. “Hy het glo begin siek voel en baie vinnig agteruit gegaan. Hy het gehuil en gekreun van die pyn.” Volgens The Guardian vergelyk Yarmysh Navalny se vergiftiging met ŉ voorval verlede jaar waar hy ŉ akute allergiese reaksie getoon het nadat hy klaarblyklik ŉ onbekende chemikalie ingeneem het. “Dit is duidelik dat dieselfde nou aan hom gedoen is,” lui ŉ inskrywing op Navalny se Twitter-profiel. Navalny is een van pres. Wladimir Poetin se vernaamste en mees uitgesproke kritici. Hy is ook ŉ prokureur en aktivis teen korrupsie.